EL GOVERN VALENCIÀ DEL PP DEMANA TANCAR TV3 EL 25 D’ABRIL

El PP es queda sòl davant la unanimitat política, sindical, social, acadèmica i cultural a favor de la continuïtat de les emissions de TV3 al País Valencià.

ACPV ha rebut ja la primera notificació del jutjat contenciós-administratiu de València on s’informa que el Consell ha sol·licitat permís per tancar el repetidor del Mondúver coincidint amb la commemoració de la Batalla d’Almansa

El dia escollit per la Generalitat Valenciana per fer efectiu el tancament és el 25 d’abril. “una provocació en tota regla contra el poble valencià”. Aquesta “macabra decisió” –com l’ha definit l’advocada d’ACPV, Mercè Teodoro– ens remet a tres-cents anys enrere, i com ha puntualitzat Eliseu Climent, president de l’entitat, “ens fa reviure de nou una segona batalla d’Almansa contra el nostre país i la nostra llibertat d’expressió”. Climent i Teodoro han comparegut avui en roda de premsa. També hi ha participat Toni Gisbert, coordinador d’ACPV.

Eliseu Climent ha llegit la nota oficial de la Junta Directiva d’ACPV on l’entitat exigeix els partits polítics que donen suport al govern espanyol, és a dir, PSPV-PSOE, PSIB-PSOE, ERC-ERPV i EU-ICV, que aporten solucions, “està en la seua mà”, davant aquesta decisió del govern valencià de tancament de les emissions de TV3 al País Valencià.”Si no és així seran corresponsables de l’atac als drets fonamentals del nostre país, a la llibertat d’expressió i a la pluralitat informativa” ha afirmat el president d’ACPV.

ACPV, com ha informat Toni Gisbert, està rebent nombrosos suports de tots els àmbits socials (sindical, associatiu, polític ...). A més s’estan produint accions i reaccions espontànies a tot el país, com ara campanyes per internet o concentracions com la que tingué lloc ahir a les portes del Parlament de Catalunya. A l’àmbit polític totes les forces polítiques  a nivell estatal han fet declaracions en contra del tancament de les emissions de TV al País Valencià, fins i tot alguna vinguda des del propi PP, com ara les gestions fetes per Josep Piqué per salvar les emissions de TV3 al País Valencià. També ja han hagut regidors del PP valencià, com ara els del consistori de Concentaina, que han votat a favor de la continuïtat de les emissions. “El govern de Camps està més aïllat i sòl que mai amb aquesta mostra de censura i intent de control mediàtic sense precedents” ha dit Gisbert. Fins i tot a Europa també ha arribat la decisió de tancament, ja que  –com han recollit diversos mitjans de comunicació– molts eurodiputats s’han pronunciat a favor de la continuïtat de les emissions. Toni Gisbert, que ha informat que ACPV internacionalitzarà el conflicte, ha recordat que l’actitud del PP “no té cap precedent a l’Europa occidental, el referent més proper seria la Rusia de Putin”. 

Igualment, i davant la massiva resposta espontània de tantíssims ajuntaments de Catalunya i País Valencià donant suport a l’entitat, ACPV he elaborat una proposta de moció perquè s’adherisquen oficialment a la campanya d’ACPV per salvar TV3 al País Valencià. També els principals sindicats valencians (CCOO, UGT i la Intersindical Valenciana) han volgut formar part de tot aquest moviment contra la censura, fent arribar a ACPV cartes on formalitzen la seua adhesió. I també, les principals institucions valencianes, com ara, la Universitat de València, la Universitat d’Alacant, l’Institut Interuniversitari de Filologia Valenciana s’han pronunciat a favor de la continuïtat de les emissions. El coordinador d’ACPV ha aprofitat per demanar a l’Acadèmia Valenciana de la Llengua (la secció Lexicogràfica de la qual s’ha mostrat a favor de la continuïtat de TV3) que té una nova oportunitat per “mostrar que no respon a interessos polítics i que està al costat del món acadèmic i de la normalització de la llengua”.

Per demostrar l’aïllament social, polític i cultural del PP davant “el sense sentit d’aquesta decisió”, que ja podem dir clarament que és política –tenim a les portes les properes eleccions municipals i autonòmiques- i per lluitar contra la censura que ens vol imposar, ACPV està organitzant al voltant de dos-cents actes públics a tot el País Valencià i mobilitzacions, com ara la propera del 5 de maig on no només estarà present la commemoració dels tres-cents anys de la batalla d’Almansa sinó la lluita per a que el PP no impose una segona Almansa al segle XXI .